[{"text_idx": "#000001", "text": "Ha\u0308irekeskus sai 13. aprillil kell 11.15 va\u0308ljakutse Saue valda Kaasiku ku\u0308lla, kus po\u0303les lahtise leegiga 200 m2 suurune palkmaja. Su\u0308ndmusele reageerisid Keila ja Paldiski komandod, lisaks Kibuna, Nissi ja Risti vabatahtlikud. Pa\u0308a\u0308stjate kohale jo\u0303udes olid inimesed hoonest juba evakueerunud ning keegi viga o\u0303nneks ei saanud."}, {"text_idx": "#000002", "text": "Lootuse ku\u0308la naistekeskuse juhataja Einike Pa\u0308hn-Roos oli tulekahju algushetkel majas koos kolme rehabilitatsiooniprogrammis osaleva naisega. \"Tegime suppi. Vaatasin aknast va\u0308lja ja u\u0308tlesin, et tuul on to\u0303usnud, toob suitsu maha. Aga kuidagi palju tundus seda olevat. U\u0308ks naistest vastas, et ta just pani katla ku\u0308tte, aga ta la\u0308heb vaatab. Ko\u0303ik oli okei. Tuli tagasi ja u\u0308tles, et keegi oleks nagu u\u0308leval. La\u0308ks trepist u\u0308les ja kuulis ja\u0308rjest ko\u0303vemaid rakse. Siis tal lo\u0303i pa\u0308he, et rookatus. Ja siis tuli see Jeeriko pasun. Ta karjus la\u0308bilo\u0303ikavalt: \"Einike, rookatus po\u0303leb!\",\" kirjeldab Pa\u0308hn-Roos na\u0308dalataguseid su\u0308ndmusi. Naine haaras seepeale telefoni, helistas esmalt ku\u0308la oma pa\u0308a\u0308stekomandole ja seeja\u0308rel Ha\u0308irekeskusesse."}, {"text_idx": "#000003", "text": "Su\u0308ndmuspaigale jo\u0303udsidki esmalt Lootuse ku\u0308la vabatahtlikud. See pa\u0308a\u0308stekomando on eriline selle poolest, et ko\u0303ik mehed saabusid ku\u0308lla alkoholi- vo\u0303i narkoso\u0303ltlastena ning po\u0308o\u0308rasid ta\u0308nu sealsele to\u0308o\u0308le elus uue leheku\u0308lje. Po\u0303lenud maja ma\u0308ngis ka nende elus olulist rolli. \"Ko\u0303ik ka\u0308is aegluubis nagu mingis o\u0303udusfilmis. On see to\u0303si, et see on praegu ja siin? So\u0303nu ei ole,\" u\u0308tleb Pa\u0308hn-Roos."}, {"text_idx": "#000004", "text": "Tuli levis kiirelt tuule abil u\u0308hest katuse servast teise. Majapool, kust tuli alguse sai, ei na\u0308e pooltki nii ra\u0308situd va\u0308lja kui maja teine ots. Garaaz\u030cis ei saa o\u0303nnetuse ulatusest selgelt pilti, teisel pool maja pole enam katustki."}, {"text_idx": "#000005", "text": "Lootuse ku\u0308la rajaja piiskop Ma\u0308rt Va\u0308hi ra\u0308a\u0308gib, et to\u0303ena\u0308oliselt seda maja taastama ei hakata, vaid ehitatakse uus. Hoopis rohkem on kahju kadunud ma\u0308lestusasjadest. Ta ja\u0308a\u0308b seisma kohas, kus asus raamaturiiul. Tuha seest paistavad Va\u0308hi tu\u0308tre ra\u0308situd pulmapildid ja vanaisa Piibli tiitelleht. \"Siin oli u\u0308ks klaaskauss,\" juhatab Va\u0308hi meid kohta, kus asus ko\u0308o\u0308k. \"Klaaskausi sees olid o\u0303unad. Klaaskausist ei ole midagi ja\u0308rel, aga o\u0303unad on ko\u0303ik u\u0308hes tu\u0308kis. Nad on muidugi ko\u0303rbenud. Ahjuo\u0303unad,\" naljatleb ta."}, {"text_idx": "#000006", "text": "Va\u0308hi so\u0303nul on Eesti inimesed va\u0308ga hoolivad ja heasu\u0308damlikud, helistavad ja tahavad aidata. Annetavad raha ja asju, aga ka lihtsalt helistavad, et kaasa tunda. Ta pole kindel, millest tulekahju alguse sai, kuid teab kindlalt, et maja sees ei juhtunud midagi. Po\u0303hja pa\u0308a\u0308stekeskuse kommunikatsioonijuhi Jane Gridassovi so\u0303nul sai tuli alguse ku\u0308tmise ka\u0308igus korstnast va\u0308lja lennanud sa\u0308demest."}, {"text_idx": "#000007", "text": "Nii Va\u0308hi kui Pa\u0308hn-Roos kinnitavad, et alla anda ei saa. Nad teavad, miks Lootuse ku\u0308la u\u0308hiskonnale vaja on ning programmi lo\u0303petajate edulood annavad jo\u0303udu ja\u0308tkamiseks. Enne 13. aprilli oli neil ruumi 16 naisele, nu\u0308u\u0308d ainult kaheksale, samuti on kadunud ko\u0308o\u0308k, kus u\u0308hiselt su\u0308u\u0308a tehti ja so\u0308o\u0308di, ja vaba aja veetmise ruum. Programmi tegevus ja\u0308tkub ko\u0303rvalasuvas majas, kus kolm praegu programmis osalevat naist ka elavad. Sellegipoolest vaatavad nad optimistlikult tulevikku ja lubavad ehitada uue maja."}]